Annette Lilja Vilhelmsen (SF), 2008-12-11:
Jeg taler på vegne af SF's ældreordfører, fru Astrid Krag.
Den 1. oktober var FN's internationale ældredag, og på den dag oplevede vi noget, der var temmelig usædvanligt og sjældent her i Danmark, nemlig protester og demonstrationer fra vores ældre borgere.
Pensionisternes Samvirke, Sammenslutningen af Pensionistforeninger i Danmark, LO Faglige Seniorer og Ældremobiliseringen arrangerede denne dag demonstrationer over det meste af landet.
Budskabet var tydeligt: Selv om det kun er FN's ældredag én dag om året, rammer prisstigninger og kommunale besparelser de ældre hver eneste dag.
På Slotspladsen blev der støttet op om protesterne, og det er til at forstå, at de ældre borgere brugte dagen til at sige fra over for udhulingen af deres økonomi.
At der så overhovedet er behov for et beslutningsforslag om loft over prisen på ældremad, kan vi takke regeringen for.
Prisen for ældremad er steget eksplosivt de sidste år, og det er en tydelig konsekvens af regeringens økonomiske politik over for kommunerne.
Det havde været klædeligt, om vi nu diskuterede kvaliteten af ældremad og ikke kun et loft over prisen på ældremad, men den tager vi på et andet tidspunkt.
Vi kunne se igen i år, da de kommunale budgetter skulle falde på plads,
at diskussionerne nærmede sig det absurde.
I nogle kommuner diskuterede man, hvor mange gram sovs de ældre nu måtte få, mens man andre steder debatterede muligheden for at udskifte kød med grønsager, alt sammen for at spare.
Alt for mange steder blev konsekvenserne, at prisen på ældremad steg, og nogle steder steg den ganske voldsomt.
I SF synes vi ikke, at det er rimeligt at byde vores ældre borgere, at de efter et langt arbejdsliv i alt for mange tilfælde må vende og dreje hver en krone og stadig alt for ofte alligevel ikke kan få råd til de mest grundlæggende ting som f.eks. buskort, så man kan komme i et aktivitetscenter, julegaver til børnebørn eller en tur til frisøren.
Hver eneste uge kommer der breve fra frustrerede folkepensionister, som har problemer med at få pengene til at slå til.
Og når vi ser deres husholdningsbudgetter - og dem sender de med de breve, de sender ind er det til at forstå dem.
Derfor kan det være, at det er loftet over betalingen på ældremaden, som skal være med til at sikre, at de ældre ikke bliver taget som gidsler, når kommunerne skal have budgetterne til at gå op under regeringens stramme økonomiske politik.
For SF er det afgørende at sikre, at alle mennesker i vores samfund kan leve et godt og trygt og aktivt liv.
Alle skal have en chance, også økonomisk.
Derfor er det ikke rimeligt, at nogle ældre skal sidde og vende og dreje hver en krone og hver en øre, fordi prisen på ældremad er steget for meget.
Vi bakker op om Socialdemokraternes beslutningsforslag, og ... jeg forstod, at det betyder slut, eller hvad?
, jeg siger lige det sidste så.
Med finansloven i går fik vi et loft, men et meget utilstrækkeligt et af slagsen.
Brugerbetalingen er stadig for høj, og de ældre, der bor i eget hjem og modtager mad udefra, har man slet ikke tænkt på.
Det er ikke, hvad de ældre borgere blev stillet i udsigt, da debatten i første omgang kørte i offentligheden, og derfor stemmer vi fra SF’s side for Socialdemokraternes beslutningsforslag.
Så nåede jeg det hele.